Yevropaliklarning Qadimgi Hindistonga kirib kelishi
XV asr oxirida portugallar Hindistonga dengiz yo‘lini ochdilar. 1498-yili dengizchi Vasko da Gama boshchiligidagi portugallar ekspedisiyasi Malabar qirg‘og‘idagi muhim port shahar Kalkuttaga yetib keldi. Portugallar Afrika sohillaridagi qabilalarga movut, musallas, munchoq va boshqa mayda-chuyda taqinchoqlar berib, o‘rniga tilla, fil suyagi olardilar. Ammo portugallar Hindistonga kelganlarida hindlar nazarida dag‘al ishlangan yevropa mollari badavlat hind zodagonlari uchun hech vaqoga arzimaydigan narsa ekanligini bildilar. Yevropaliklarning hind mollariga almashtiradigan buyumi yo‘q edi. Lekin boshqa tomondan, aniqrog‘i harbiy texnika sohasida portugallar hindlarga nisbatan ancha oldinga ketgandilar. Afrika sohillari orqali Hind sari kezgan portugal kemalari o‘zining kattaligi va tezligi jihatidan pastak va asosan hind daryolarida suzishga moslangan kemalardan ancha ustun edilar. Yevropacha harbiy intizomga o‘rgangan, to‘p va o‘qotar qurollarga ega bo‘lgan portugal askarlari qilich va qalqon yoki nayza bilan jang qilgan hindlarni osonlik bilan yengar edilar. Shunday qilib garchi portugalarda hind mollariga almashadigan buyumlari bo‘lmasada, ular hind mollarini zo‘ravonlik bilan tortib olardilar.